এতদিন লড়াইটা প্রায় একাই লড়েছেন। অবশেষে জয় এসেছে তাঁর দোরগোড়ায়। কিন্তু আদালতের স্বীকৃতি যেন আজ আরও একলা করে দিয়েছে হাওড়ার পিলখানার ইসরত জাহানকে! পরিচিত যে দু’একজন আড়ালে কথা বলতেন, বুধবার সুপ্রিম কোর্টের রায় ঘোষণার পর তাঁরাও এড়িয়ে চলছেন। এমনকী, ইসরতের নিজের ভাইবোনেরাও দূরে সরে গিয়েছেন। রায় ঘোষণার পর কেউ খোঁজ নেননি তাঁর। 
গত দু’দিন ধরে প্রতিবেশীদের কাছ থেকে কটূক্তি উড়ে এসেছে, ফোনে হুমকি দেওয়া হচ্ছে বলে অভিযোগ ইসরতের আইনজীবী নাজিয়া ইলাহি খানের। নিরাপত্তা চেয়ে বৃহস্পতিবার ইসরত চিঠি লিখেছেন রাজ্যের মুখ্যমন্ত্রী মমতা বন্দ্যোপাধ্যায়কে। গোলাবাড়ি থানায় বারবার বিষয়টি জানানো সত্ত্বেও পুলিশ কোনও ব্যবস্থা নেয়নি বলে অভিযোগ ইসরতের। তাঁর আইনজীবী জানান, এদিনের চিঠির প্রতিলিপি পাঠানো হচ্ছে রাষ্ট্রপতি, রাজ্যপাল, জাতীয় মহিলা কমিশনের চেয়ারপার্সনের কাছে। তিনি বলেন, “আগামী ৩০ অগস্টের মধ্যে পুলিশ কোনও ব্যবস্থা না নিলে বিষয়টি আমরা সর্বোচ্চ আদালতে জানাব।” 
হাওড়ার নন্দ ঘোষ রোডের কপূর গলির একটি আবাসনের তিনতলায় এক চিলতে ঘরে ইসরত থাকেন। পাশের ঘরে পরিবার নিয়ে থাকেন ইসরতের ভাসুর মোস্তফা আনসারি। সেখানে আলো-পাখা চললেও বিদ্যুৎ নেই ইসরতের ঘরে। ইসরত বলেন, “এখানে জল থাকলেও বিদ্যুৎ নেই। গোটা পাড়ায় আলো জ্বললেও আমার ঘর অন্ধকার থাকে।” সাত বছরের ছেলে জায়েদের জ্যাঠার বাড়িতে যাতায়াত থাকলেও ইসরতের সে সুযোগ নেই। ইসরতের ভাসুর বলেন,“এই বাড়ির বিদ্যুতের সংযোগ আমার নামে। বিল আমাকেই মেটাতে হয়। ওঁর সঙ্গে কোনও সম্পর্ক নেই।”
ইসরতের এক প্রতিবেশী বলেন, “আদালতের রায় নিয়ে কিছু বলার নেই। কিন্তু ধর্ম মানলে ধর্মগ্রন্থের বিধানও মানতে হবে। যাঁরা তা করবেন না তাঁরা স্বাধীন। আমরা ওঁকে পাড়ার অংশ বলে মনে 
করি না।”
‘স্বাধীন’ হয়েও নিজের পাড়ায় এখন একঘরে ইসরত।